L. Nagy, poslanec: (2004-05-14):
Ale čo je dôležitejšie, je to, že vláda včera veľmi pružne reagovala na potrebu finančnej podpory Národného strediska pre ľudské práva, lebo naozaj dôjde k rozšíreniu pôsobnosti Národného strediska, čo nemôže byť akceptované v prípade, ak to nebude mať finančné krytie. Aj keď nedáva si pozor pán podpredseda vlády, ale chcel by som sa poďakovať za jeho iniciatívny návrh vo vláde, ktorým finančne podporili a rozšírili finančné zázemie Národného strediska tak, aby mnohé kompetencie mohli vykonávať v Národnom stredisku. A tu sa chcem verejne zaviazať, že výbor pre ľudské práva, národnosti a postavenie žien ako gestorský výbor bude sledovať a analyzovať, či krytie finančné, ktoré momentálne existuje, pre prácu tohto strediska je dostačujúce. A ak bude potrebné, tak podporíme ďalší návrh. Prosím ešte o strpenie, mám ešte 5 minút do 14.00 hodiny. Chcel by som... (Hlasy z pléna.) Rozumiem vám, nevyrušujte ma, páni poslanci. Chcem sa poďakovať pani poslankyni Muškovej za jej pozmeňujúci návrh, lebo otvára istú politickú dohodu a podporu pre tento zákon. Čo sa týka návrhu pána poslanca Číža, vecne ho podporujem. A myslím si, že správnym spôsobom upresňuje vykonateľnosť tohto zákona aj v tom smere štátneho orgánu. K pani Bollovej. Jej vystúpenie malo svetonázorový charakter. Avšak musím pánovi poslancovi Minárikovi uviesť závažnú vec. V rozprave počas prvého čítania odznelo niekoľko vystúpení, ku ktorým som sa vtedy nevyjadril. A najmä sa to týka návrhu 3 spoločnej správy. Predmetný návrh, ako to stojí aj v jeho odôvodnení, chce zachovať znenie antidiskriminačnej klauzuly zo Zákonníka práce, pričom jeho navrhovatelia tvrdia, že je v súlade so smernicou 43. Nie je to pravda. Dovoľte mi pripomenúť v tejto súvislosti, že hneď po prijatí Zákonníka práce, tak ako už aj hovoril pán podpredseda vlády Csáky, vtedajšia komisárka pre sociálne veci Európskej komisie tu konštatovala jeho nesúlad s úniovým právom. Rovnako sa vyjadrili i medzinárodní a domáci experti tu v Bratislave na pôde Národnej rady na vlaňajšom seminári, ktorý sa uskutočnil v priestoroch bývalej Národnej rady. A pozvaní tam boli všetci poslanci, mohli to počuť. A naviac by som chcel upozorniť na tú krehkú dohodu, ktorá vznikla v tejto veci vo vláde pri predkladaní tohto návrhu. Chcem vás poprosiť, aby ste rešpektovali odporúčanie výboru pre ľudské práva, čo sa týka hlasovania. V krátkosti ešte k pozmeňujúcemu návrhu 4 a tiež v nadväznosti na vystúpenie pána poslanca Minárika, ktorý, podobne ako aj pán minister, neodporúča schváliť pozmeňujúci návrh 4. Chcem vás ubezpečiť a upozorniť, že znenie pozmeňujúceho návrhu 4 v plnej miere rešpektuje znenie čl. 5 aproximovanej smernice Európskeho spoločenstva a nebolo korektné zo strany ani pána Minárika, a myslím si, že sme si nerozumeli s pánom ministrom Lipšicom, pokiaľ hovoril, že to nie je v súlade s európskym právom. Opak je pravdou, a preto by som ho odporúčal naviac aj preto, lebo takáto prax osobitných vyrovnávacích opatrení v skutočnosti sa realizuje vo vzťahu k rómskym menšinám. A na záver by som chcel tiež poďakovať poslancom, ako aj vláde za predloženie tohto návrhu. Myslím si, že prijatím tohto zákona nielen sa zaradíme na úroveň Európskej únie, ale myslím si, môžeme byť vzorom pre ďalšie európske krajiny. Ďakujem pekne. (Potlesk.)